Meddelelse i henhold til artikel 5 i Rådets forordning (EØF) nr. 3976/87 af 14. december 1987 om anvendelse af EF-traktatens artikel 81, stk. 3, på visse kategorier af aftaler, vedtagelser og samordnet praksis inden for luftfartssektoren

(2001/C 107/04)

(EØS-relevant tekst)

I overensstemmelse med artikel 5 i Rådets forordning (EØF) nr. 3976/87 opfordrer Kommissionen hermed alle interesserede til at fremsætte deres bemærkninger til følgende udkast til Kommissionens forordning om anvendelse af EF-traktatens artikel 81, stk. 3, på visse kategorier af aftaler inden for luftfartssektoren. Alle bemærkninger fremsendes senest en måned efter offentliggørelsen af denne meddelelse til: Europa-Kommissionen Generaldirektoratet for Konkurrence

Kontor IV/D2-J70 2/86

Rue de la Loi/Wetstraat 200

B - 1049 Bruxelles/Brussel Fax (32-2) 296 98 12 kirstin.baker@cec.eu.int

Foreløbigt udkast til Kommissionens forordning om ændring af forordning (EØF) nr. 1617/93 vedrørende konsultationer om passager- og fragttakster inden for ruteflyvning samt tildeling af ankomst- og afgangstidspunkter i lufthavne (slots)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Økonomiske Fællesskab,

under henvisning til Rådets forordning (EØF) nr. 3976/87 af 14. december 1987 om anvendelse af traktatens artikel 81, stk. 3, på visse kategorier af aftaler, vedtagelser og samordnet praksis inden for luftfartssektoren(1), senest ændret ved akten vedrørende Østrigs, Finlands og Sveriges tiltrædelse, særlig artikel 2,

efter offentliggørelse af udkastet til denne forordning(2),

efter høring af Det Rådgivende Udvalg for Kartel- og Monopolspørgsmål på Luftfartsområdet, og

ud fra følgende betragtninger:

(1) Ved forordning (EØF) nr. 1617/93(3), senest ændret ved forordning (EF) nr. 1083/1999(4), bevilgede Kommissionen gruppefritagelse for blandt andet konsultationer om takster for ruteflyvning med passagerer, bagage og fragt, tildeling af ankomst- og afgangstidspunkter (slots) i lufthavne og samordning af fartplaner. Forordning (EØF) nr. 1617/93 udløber den 30. juni 2001.

(2) Kommissionen har iværksat en høring om, hvorvidt gruppefritagelsen for konsultationer om takster for ruteflyvning med passagerer bør opretholdes i sin nuværende form. Efter den høring vil Kommissionen eventuelt fremsætte forslag til en ny gruppefritagelse eller iværksætte en individuel procedure. Høringen vil blive afsluttet i 2001. Gruppefritagelsen for konsultationer om takster for ruteflyvning med passagerer bør derfor forlænges i ét år.

(3) De begrundelser, der er anført i præamblen til Kommissionens forordning (EØF) nr. 1617/93, for bevilling af gruppefritagelse for aftaler og samordnet praksis vedrørende tildeling af ankomst- og afgangstidspunkter og fartplaner mellem lufthavne inden for Fællesskabet er stadig fuldgyldige. Det er derfor hensigtsmæssigt at forlænge den gruppefritagelse. Med henblik på at give mulighed for vedtagelse af denne gruppefritagelse, efter at de planlagte ændringer af Rådets forordning (EØF) nr. 95/93 af 18. januar 1993 om fælles regler for tildeling af ankomst- og afgangstidspunkter i Fællesskabets lufthavne(5), er vedtaget, bør denne forlængelse gives for tre år -

UDSTEDT FØLGENDE FORORDNING:

Artikel 1

Artikel 7, stk. 2, i forordning (EØF) nr. 1617/93 affattes således: "Den anvendes indtil den 30. juni 2002, hvad fritagelsen for konsultationer om takster for ruteflyvning med passagerer angår, og indtil den 30. juni 2004, hvad fritagelsen for aftaler og samordnet praksis vedrørende tildeling af ankomst- og afgangstidspunkter og fartplaner mellem lufthavne angår".

Artikel 2

Denne forordning træder i kraft på tyvendedagen efter dens offentliggørelse i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT L 374 af 31.12.1987, s. 9.

(2) ...

(3) EFT L 155 af 26.6.1993, s. 18.

(4) EFT L 131 af 27.5.1999, s. 27.

(5) EFT L 14 af 22.1.1993, s. 1.